毛公壇
作者：陳舜俞
朝代：宋

paragraphs: 古壇疊亂石，草木何參差。
黄衣宇其傍，陳蹟刊豐碑。
曰初劉真人，齒髮不可訾。
但見紺綠毛，被體鬖鬖垂。
雲軿一日去，空山留庭壝。
弟子散巖谷，荆榛蔽荒基。
晚有周息元，探訪親斬披。
白鹿忽跪前，靈符見葳蕤。
地勝人既偶，凝嚴起寶祠。
束帛下幽聘，良馬維素絲。
前朝揖高風，有美皮陸詩。
迨今三百年，事去物亦隳。
喬松委樵蘇，野蔓號狐狸。
惟有鍊丹井，甘冽無等夷。
一酌匪消渴，欽慕尚神禧。